Välitoimimenettelyn tavoitteena ei ole varmistaa vahingon korjaamista vaan kanteeseen annettavan tuomion täysi tehokkuus. Viimeksi mainitun tavoitteen saavuttamiseksi edellytetään, että haettavat toimenpiteet ovat siinä mielessä kiireellisiä, että kantajan intresseihin kohdistuvan vakavan ja korjaamattoman vahingon välttämiseksi on välttämätöntä, että niistä määrätään ja niiden vaikutukset alkavat jo ennen kanteeseen annettavaa ratkaisua.

Käsiteltävässä asiassa on havaittava, kun otetaan huomioon erityisesti kumoamisvaatimusten tueksi esitetyt perusteet, joilla pyritään saamaan toteamaan, että toimielin on laiminlyönyt syyttömyysolettamaa ja periaatetta, jonka mukaan rikosoikeudellinen menettely pysäyttää kurinpitomenettelyn, että haetulla välitoimella eli riitautetun irtisanomispäätöksen täytäntöönpanon lykkäämisellä pyritään samaan lopputulokseen kuin pääasian kanteella. Näin ollen välitoimimenettely ei ole luonteeltaan liitännäinen siihen pääasian menettelyyn nähden, jonka yhteydessä se on esitetty, eikä se tämän seurauksena ole luonteeltaan väliaikainen, mikä sellaisenaan voi olla peruste täytäntöönpanon lykkäämistä koskevan hakemuksen hylkäämiselle.

Kantajan esittämät tosiseikat ja oikeudelliset seikat synnyttävät kuitenkin epäilyjä riidanalaisen päätöksen lainmukaisuudesta erityisesti sen periaatteen kannalta, jonka mukaan rikosoikeudellinen menettelyn pysäyttää kurinpitomenettelyn. Näissä olosuhteissa välitoimista päättävä tuomioistuin ei voi, ilman, että sen voidaan katsoa laiminlyöneen puolestaan kyseistä periaatetta, hylätä kiireellisyyden puuttumisen vuoksi riidanalaisen päätöksen täytäntöönpanon lykkäämistä koskevaa hakemusta, joka sekoittuu nimenomaan kyseisen periaatteen täytäntöönpanon kanssa ainakin siihen asti, kunnes virkamiestuomioistuin ratkaisee pääasian kanteen. Tämä periaate on kuitenkin osa oikeudenmukaisen oikeudenkäynnin perusoikeutta, jota suojataan sekä Euroopan unionin perusoikeuskirjan määräyksillä että Euroopan ihmisoikeussopimuksen määräyksillä, joihin Euroopan unionin perusoikeuskirjan johdanto-osassa viitataan.

Toisin sanoen silloin kun periaatetta, jonka mukaan rikosoikeudellinen menettely pysäyttää kurinpitomenettelyn, on ensi arviolta loukattu, sen suojaamista ei voi siirtää myöhempään ajankohtaan edes väliaikaisesti, odottaessa tuomioistuimen pääasiassa antamaa ratkaisua ilman, että tästä aiheutuu kantajalle vakavaa ja korjaamatonta vahinkoa, koska hallintoviranomaisen kanta tällaisen menettelyn taustalla olevien tosiseikkojen paikkansapitävyyteen voi oletettavasti vaikuttaa vakavalla tavalla rikosoikeudellisessa menettelyssä annettavaan ratkaisuun.

(ks. 57–60 kohta)

Viittaukset:

Yhteisöjen tuomioistuin: asia C‑65/99 P(R), Willeme v. komissio, 25.3.1999, 62 kohta ja yhdistetyt asiat C‑182/03 R ja C‑217/03 R, Belgia ja Forum 187 v. komissio, 26.6.2003, 142 kohta

Ensimmäisen oikeusasteen tuomioistuin: asia T‑146/94 R, Williams v. tilintarkastustuomioistuin, 29.6.1994, 23 kohta ja asia T‑173/99 R, Elkaïm ja Mazuel v. komissio, 10.9.1999, 25 kohta

Unionin yleinen tuomioistuin: asia T‑345/12 R, Akzo Nobel ym. v. komissio, 16.11.2012, 25 kohta oikeuskäytäntöviittauksineen

Virkamiestuomioistuin: asia F‑5/14 R, CX v. komissio, 13.2.2014, 80 kohta